En estisk kvinde blev i dag idømt en bøde i Retten i Hjørring, fordi hun drev forretning under nedlukningen.

Den estiske kvinde mødte ikke op i retten, men dommen slap hun ikke for. Kvinden blev dømt for brud på Sundheds- og Ældreministeriets bekendtgørelse, som under coronanedlukningen forbød større forsamlinger samt adgang til visse lokaler herunder altså bordeller. Kvinden drev bordel fra en lejlighed i Frederikshavn under coronanedlukningen, og det takserede Retten i Hjørring til en bøde på 10.000 kroner og en forvandlingsdom, der betyder at, hvis hun ikke betaler, så er det i stedet 10 dage i fængsel.